b'\n_START_ARTICLE_\nTony Blair\n_START_SECTION_\nAlkuvaiheet\n_START_PARAGRAPH_\nBlair syntyi Edinburghissa. H\xc3\xa4nen vanhempansa ovat Leo ja Hazel Blair. Leo Blair oli glasgow\xe2\x80\x99laisen satamaty\xc3\xb6l\xc3\xa4isen ottopoika, lakimies ja yliopiston luennoitsija. Muutaman nuoruusvuotensa Tony Blair vietti Australian Adelaidessa, jossa Leo Blair luennoi lakia yliopistolla. Perhe palasi Britanniaan 1950-luvun lopulla. Blair k\xc3\xa4vi yksityist\xc3\xa4 Choristers Schoolia ja Fettes College -sis\xc3\xa4oppilaitosta Oxfordissa. Koulusta p\xc3\xa4\xc3\xa4sty\xc3\xa4\xc3\xa4n h\xc3\xa4n vietti vuoden Lontoossa yritt\xc3\xa4en luoda uraa promoottorina rockmusiikin parissa. Opiskeluaikanaan h\xc3\xa4n soitti kitaraa ja lauloi yhtyeess\xc3\xa4 Ugly Rumours. H\xc3\xa4n meni kuitenkin opiskelemaan oikeustiedett\xc3\xa4 St John\'s Collegessa Oxfordin yliopistossa. H\xc3\xa4n valmistui vuonna 1975 ja sai seuraavana vuonna lakimiehenoikeudet. H\xc3\xa4nen \xc3\xa4itins\xc3\xa4 kuoli h\xc3\xa4nen ollessaan yliopistossa. Tulevan vaimonsa Cherie Boothin h\xc3\xa4n tapasi harjoitteluaikoinaan._NEWLINE_Tony ja Cherie Blair avioituivat vuonna 1980. Heill\xc3\xa4 on nelj\xc3\xa4 lasta: Euan, Nicky, Kathryn ja Leo. Cherie Blair on katolilainen ja lapsista Euan ja Nicky k\xc3\xa4viv\xc3\xa4t katolista koulua. My\xc3\xb6s Tony Blair omaksui katolisen uskon vaimonsa my\xc3\xb6t\xc3\xa4. Katoliseen kirkkoon h\xc3\xa4n liittyi kuitenkin vasta p\xc3\xa4\xc3\xa4ministerikautensa j\xc3\xa4lkeen ennen joulua 2007. Nuorin poika Leo (s. 20. toukokuuta 2000) on ensimm\xc3\xa4inen istuvalle brittip\xc3\xa4\xc3\xa4ministerille syntynyt lapsi sitten 1800-luvun.\n_START_SECTION_\nPoliittinen ura\n_START_PARAGRAPH_\nBlair liittyi Ty\xc3\xb6v\xc3\xa4enpuolueeseen pian l\xc3\xa4hdetty\xc3\xa4\xc3\xa4n Oxfordista 1975. H\xc3\xa4net valittiin alahuoneeseen 1983 vastaperustetusta Sedgefieldin vaalipiirist\xc3\xa4, jota h\xc3\xa4n edusti siit\xc3\xa4 l\xc3\xa4htien. Blairin l\xc3\xa4ht\xc3\xb6 politiikkaan tapahtui Ty\xc3\xb6v\xc3\xa4enpuolueen pitk\xc3\xa4n oppositiokauden aikana ja sen h\xc3\xa4vitess\xc3\xa4 nelj\xc3\xa4t per\xc3\xa4kk\xc3\xa4iset vaalit vuodesta 1979 vuoteen 1992. Parlamentissa Blair samastui Ty\xc3\xb6v\xc3\xa4enpuolueen silloiseen maltillisempaan \xe2\x80\x9dpehme\xc3\xa4\xc3\xa4n vasemmistoon\xe2\x80\x9d, mutta ajoi silti Britannian eroa EEC:st\xc3\xa4 ja yksipuolista ydinaseriisuntaa ja oli Campaign for Nuclear Disarmament -rauhanliikkeen j\xc3\xa4sen._NEWLINE_Blair valittiin pian 1984 varjohallitukseen valtiovarainhoidon apulaispuhemieheksi. H\xc3\xa4n vaati selvityst\xc3\xa4 Englannin pankin p\xc3\xa4\xc3\xa4t\xc3\xb6ksest\xc3\xa4 pelastaa konkurssiin mennyt Johnson Matthey Bank lokakuussa 1985 ja n\xc3\xb6yryytti hallitusta Euroopan talousyhteis\xc3\xb6n kriittisell\xc3\xa4 raportilla maan talouspolitiikasta. Blair her\xc3\xa4tti puolueen johtajan Neil Kinnockin huomion ja sai vuoden 1987 vaalien j\xc3\xa4lkeen aseman kauppa- ja teollisuusryhm\xc3\xa4ss\xc3\xa4. H\xc3\xa4net valittiin opposition varjohallitukseen 1988 energianministeriksi._NEWLINE_Ennen vuoden 1992 vaaleja Blair ty\xc3\xb6skenteli uudistaakseen Ty\xc3\xb6v\xc3\xa4enpuolueen julkisuuskuvaa. H\xc3\xa4n kehitti puolueen v\xc3\xa4himm\xc3\xa4ispalkkapolitiikan. Kinnock erosi puolueen johdosta uuden vaalitappion j\xc3\xa4lkeen ja Blair oli varjohallituksen sis\xc3\xa4ministerin\xc3\xa4 uuden puoluejohtaja John Smithin alaisuudessa. Ty\xc3\xb6v\xc3\xa4enpuoluetta pidettiin heikkona rikollisuuden torjunnassa, mit\xc3\xa4 Blair yritti paikata. H\xc3\xa4n m\xc3\xa4\xc3\xa4ritteli linjan "kovana rikollisuutta vastaan, kovana rikollisuuden syit\xc3\xa4 vastaan" ensimm\xc3\xa4isess\xc3\xa4 asemassaan pit\xc3\xa4m\xc3\xa4ss\xc3\xa4\xc3\xa4n puheessa vuoden 1992 puoluekokouksessa._NEWLINE_Smith kuoli yll\xc3\xa4tt\xc3\xa4en syd\xc3\xa4nkohtaukseen toukokuussa 1994. Blair voitti johtajakilvassa John Prescottin ja Margaret Beckettin. Oppositiojohtajana h\xc3\xa4n sai paikan Privy Councilista, joka oikeutti puhutteluun "The Right Honourable." Vuoden 1994 puoluekokouksessa Blair ilmoitti aikovansa muuttaa puolueen peruskirjan kohtaa IV, joka m\xc3\xa4\xc3\xa4ritteli sen tavoitteet ja arvot. Muutos tapahtui kohtaan, joka m\xc3\xa4\xc3\xa4ritteli puolueen tavoitteeksi "tuotannontekij\xc3\xb6iden, jakelun ja vaihdon yhteisen omistuksen", jonka katsottiin viittaavan laajamittaiseen sosialisointiin. H\xc3\xa4n oli kirjoittanut jo 1993 Fabian Societyn pamfletin joka arvosteli kohtaa. Uusi, p\xc3\xa4\xc3\xa4si\xc3\xa4isen\xc3\xa4 1995 ylim\xc3\xa4\xc3\xa4r\xc3\xa4isess\xc3\xa4 kokouksessa hyv\xc3\xa4ksytty kohta m\xc3\xa4\xc3\xa4ritteli Ty\xc3\xb6v\xc3\xa4enpuolueen "demokraattiseksi sosialistipuolueeksi." Muutos oli \xc3\xa4\xc3\xa4nest\xc3\xa4jille selv\xc3\xa4 merkki linjanmuutoksesta, mutta my\xc3\xb6s aiheutti kiivasta keskustelua etenkin puolueen vasemmistosiivess\xc3\xa4. Se oli my\xc3\xb6s ensimm\xc3\xa4inen kerta kun Ty\xc3\xb6v\xc3\xa4enpuolue m\xc3\xa4\xc3\xa4riteltiin sosialistipuolueeksi._NEWLINE_Blair uudisti puolueen julkisuuskuvaa ja sai sen sitoutumaan vapaaseen markkinatalouteen, inflaation vastaiseen politiikkaan, rikollisuuden vastustamiseen ja tukeen Euroopan yhdentymiselle. H\xc3\xa4n k\xc3\xa4ytti termi\xc3\xa4 "New Labour" kuvaamaan eroa puolueen menneisyyteen. Toukokuun 1995 paikallisvaalit Ty\xc3\xb6v\xc3\xa4enpuolue voitti selv\xc3\xa4sti. Vuoden 1996 puoluekokouksessa Blair ilmoitti kolmeksi p\xc3\xa4\xc3\xa4tavoitteekseen "koulutuksen, koulutuksen ja koulutuksen." John Majorin johtama ep\xc3\xa4suosittu konservatiivihallitus, joka itsess\xc3\xa4\xc3\xa4n oli jakautunut Eurooppa-kysymyksess\xc3\xa4 h\xc3\xa4visi selvin luvuin vuoden 1997 vaalit Ty\xc3\xb6v\xc3\xa4enpuolueen saadessa 66\xc2\xa0% parlamenttipaikoista (418 vs. konservatiivien 165 ja liberaalidemokraattien 46) ja Blairista tuli maan nuorin p\xc3\xa4\xc3\xa4ministeri sitten vuoden 1812 Lordi Liverpoolin. Kautensa alussa Blair oli Britannian suosituin p\xc3\xa4\xc3\xa4ministeri kautta aikain.\n_START_SECTION_\nP\xc3\xa4\xc3\xa4ministerin\xc3\xa4\n_START_PARAGRAPH_\nBlairist\xc3\xa4 tuli p\xc3\xa4\xc3\xa4ministeri 2. toukokuuta 1997. Blair uskoi monien muiden lailla vihamielisten iltap\xc3\xa4iv\xc3\xa4lehtien est\xc3\xa4neen Kinnockin p\xc3\xa4\xc3\xa4ministerihaaveet 1992 ja osasi tukeutua mediaan, jota nimitettiin termill\xc3\xa4 "spin." Muutaman kuukauden kuluttua virkaanastumisestaan Blair piti tunteent\xc3\xa4ytt\xc3\xa4m\xc3\xa4n puheen Walesin prinsessa Dianan muistoksi h\xc3\xa4nen kuolinaamunaan._NEWLINE_H\xc3\xa4nen hallituksensa aloitti puolueen lupaamat uudistukset, mutta my\xc3\xb6s hyv\xc3\xa4ksyi joitain konservatiivipuolueen aloittamia. Ensimm\xc3\xa4inen ja ehk\xc3\xa4 merkitt\xc3\xa4vin oli Blairin ja valtiovarainministeri Gordon Brownin p\xc3\xa4\xc3\xa4t\xc3\xb6s antaa Englannin pankin m\xc3\xa4\xc3\xa4r\xc3\xa4t\xc3\xa4 itsen\xc3\xa4isesti korkotaso. P\xc3\xa4\xc3\xa4t\xc3\xb6s oli finanssipiirien tukema, ja Ty\xc3\xb6v\xc3\xa4enpuolueen p\xc3\xa4\xc3\xa4t\xc3\xb6s pysy\xc3\xa4 ensimm\xc3\xa4iset kaksi vuotta konservatiivihallituksen menorajoissa sek\xc3\xa4 vuoden 1997 vaalilupaus, ett\xc3\xa4 veroja ei korotettaisi viiteen vuoteen vakuuttivat skeptikkoja sen taloudenhoitokyvyst\xc3\xa4._NEWLINE_Sis\xc3\xa4politiikassa Blair lis\xc3\xa4si merkitt\xc3\xa4v\xc3\xa4sti varoja terveydenhuoltoon ja koulutukseen, erityisesti toisella kaudella, sek\xc3\xa4 otti k\xc3\xa4ytt\xc3\xb6\xc3\xb6n kansallisen minimipalkan (National Minimum Wage; 1999) ja yliopistojen tuhannen punnan vuosittaiset lukukausimaksut (vuodesta 2003 3\xe2\x80\x89000 \xc2\xa3). Ensimm\xc3\xa4isen vuoden aikana h\xc3\xa4n j\xc3\xa4rjesti kansan\xc3\xa4\xc3\xa4nestyksen, joka loi Skotlannin ja Walesin alueellisen itsehallinnon parlamentteineen. Toukokuussa 1998 j\xc3\xa4rjestettiin kansan\xc3\xa4\xc3\xa4nestys Suur-Lontoon itsehallinnosta (Greater London Authority) ja perustettiin ensimm\xc3\xa4ist\xc3\xa4 kertaa suoraan valittavan pormestarin virka._NEWLINE_Vuoden 1998 aikana neuvoteltiin my\xc3\xb6s Pohjois-Irlannin Belfastin  rauhansopimus, joka ratifioitiin sek\xc3\xa4 Irlannissa ett\xc3\xa4 Pohjois-Irlannissa ja joka loi Pohjois-Irlannin parlamentin. Hallitus poisti my\xc3\xb6s perinn\xc3\xb6lliset j\xc3\xa4senet yl\xc3\xa4huoneesta, lukuun ottamatta 92:sta, ja yl\xc3\xa4huoneen laajempi uudistusta j\xc3\xa4i odottamaan (House of Lords Act 1999)._NEWLINE_Vuonna 1998 s\xc3\xa4\xc3\xa4detty Human Rights Act toteutti Euroopan ihmisoikeussopimuksen Britannian laissa. Se my\xc3\xb6s lakkautti kokonaisuudessaan kuolemanrangaistuksen mahdollisuuden. Homo- ja lesbosuhteiden ik\xc3\xa4raja laskettiin heteroseksi\xc3\xa4 vastaavaan kuuteentoista ik\xc3\xa4vuoteen vuoden 2000 Sexual Offences Actin lis\xc3\xa4yksell\xc3\xa4 ja asevoimien homokielto kumottiin. Vuonna 2005 tuli voimaan Civil Partnership Act rekister\xc3\xb6idyist\xc3\xa4 saman sukupuolen parisuhteista._NEWLINE_Oppositiossa Ty\xc3\xb6v\xc3\xa4enpuolue oli arvostellut konservatiiveja heikkoudesta Bosnian sodan aikana ja 1999 Blair laati julistuksen Kosovon sodasta. H\xc3\xa4n ajoi tiukkaa NATO:n politiikkaa Slobodan Milo\xc5\xa1evi\xc4\x87ia vastaan. Menestys t\xc3\xa4ss\xc3\xa4, kuten my\xc3\xb6s Sierra Leonen operaatiossa saivat Blairin luottamaan sotatoimiin humanitaaristen arvojen ajamisessa. Blair loi my\xc3\xb6s vahvan suhteen Yhdysvaltain presidentti Bill Clintonin kanssa._NEWLINE_Vuonna vuonna 1999 h\xc3\xa4n sai Aachenin Karlspreisin Euroopan idean ja rauhan edist\xc3\xa4misest\xc3\xa4._NEWLINE_Vuonna 2001 Blair johti Ty\xc3\xb6v\xc3\xa4enpuoluetta uudelleen vaalivoittoon, jossa saavutettu 167 paikan alahuoneen enemmist\xc3\xb6 oli suurin p\xc3\xa4\xc3\xa4ministerin ikin\xc3\xa4 toiselle kaudelle saama. Vaalikampanja perustui terveydenhuollon ja koulutuksen parantamiseen. Konservatiivit puolestaan keskittyiv\xc3\xa4t vastustamaan euroa. Vaikka veroja ei edelleenk\xc3\xa4\xc3\xa4n korotettu, opposition mukaan Blairin hallitus nosti salaa veroja (ns. stealth taxes) menojen rahoittamiseksi, koska kokonaisveroaste nousi, ja esim. siirt\xc3\xa4m\xc3\xa4ll\xc3\xa4 varoja lotosta, terveyskeskusmaksuilla, taajuuksien huutokaupasta Britannian siirtyess\xc3\xa4 digitaaliseen televisioon ja j\xc3\xa4tt\xc3\xa4m\xc3\xa4ll\xc3\xa4 veroprogression ennalleen tulojen kasvaessa._NEWLINE_Vuosina 2000\xe2\x80\x932005 kuilu rikkaiden ja k\xc3\xb6yhien v\xc3\xa4lill\xc3\xa4 pieneni tutkimusten mukaan "merkitt\xc3\xa4v\xc3\xa4sti." T\xc3\xa4m\xc3\xa4 kehitys oli nopeinta 30 rikkaimman maan joukossa, vaikka Britannia oli edelleenkin yksi teollisuusvaltioiden ep\xc3\xa4tasa-arvoisimmista yhteiskunnista, 1970-luvun puoliv\xc3\xa4list\xc3\xa4 alkaneen tuloerojen kasvun j\xc3\xa4lkeen. Vuonna 2005 rikkain 10\xc2\xa0% tienasi yhdeks\xc3\xa4n kertaa enemm\xc3\xa4n kuin k\xc3\xb6yhin kymmenys._NEWLINE_Syyskuun 11. p\xc3\xa4iv\xc3\xa4n iskujen j\xc3\xa4lkeen Blair tuki vahvasti Yhdysvaltain ulkopolitiikkaa, sen niin sanottua terrorismin vastaista sotaa, johon liittyiv\xc3\xa4t vuoden 2001 Afganistanin sota ja vuoden 2003 Irakin sotaan. Kev\xc3\xa4\xc3\xa4ll\xc3\xa4 2003 Blair ja Bush yrittiv\xc3\xa4t saada YK:n turvallisuusneuvostoa vakuutettua etteiv\xc3\xa4t asetarkastukset paljastaisi Saddam Husseinin Irakin joukkotuhoaseita, joiden hallituksen ns. Iraq dossier v\xc3\xa4itti olevan k\xc3\xa4ytt\xc3\xb6valmiina "45 minuutin varoitusajalla." Huolimatta laajasta erimielisyydest\xc3\xa4, joka johti ministerien eroon (Robin Cook, Clare Short) ja laajasta sodan vastustuksesta huolimatta Blair ja Bush johtivat koalition hy\xc3\xb6kk\xc3\xa4ykseen Irakia vastaan maaliskuussa 2003. Irakiin l\xc3\xa4hti 48\xc2\xa0000 brittil\xc3\xa4ist\xc3\xa4 sotilasta, 1/3 armeijan vahvuudesta. Kun tarkastajat eiv\xc3\xa4t miehityksenk\xc3\xa4\xc3\xa4n j\xc3\xa4lkeen l\xc3\xb6yt\xc3\xa4neet joukkotuhoaseita, Blairin hallitusta syytettiin tiedustelutietojen v\xc3\xa4\xc3\xa4ristelyst\xc3\xa4 osoittaakseen Irakin v\xc3\xa4litt\xc3\xb6m\xc3\xa4ksi ja suureksi uhaksi. Yhdysvaltain kongressi my\xc3\xb6nsi Blairille toukokuussa 2003 Yhdysvaltain kongressin kultamitalin ensimm\xc3\xa4isen\xc3\xa4 brittin\xc3\xa4 sitten Winston Churchillin ja ylisti h\xc3\xa4nt\xc3\xa4 "uskolliseksi ja luotettavaksi Amerikan liittolaiseksi." Toisaalta my\xc3\xb6s "Bushin puudeliksi" kutsuttu Blair ei ole (2007) saapunut noutamaan mitaliaan._NEWLINE_Blair, joka oli my\xc3\xb6s saanut lempinimen "Mr. Europe", halusi vied\xc3\xa4 Britannian "Euroopan syd\xc3\xa4meen" kun se oli j\xc3\xa4\xc3\xa4nyt konservatiivinen aikana marginaaleihin. Ensimm\xc3\xa4isell\xc3\xa4 kaudellaan Blair suunnitteli Englannin punnasta luopumista ja euroalueeseen liittymist\xc3\xa4, mik\xc3\xa4 kohtasi vastustusta valtiovarainministeri Gordon Brownilta ja kansalta. Eurosta luvattiin kansan\xc3\xa4\xc3\xa4nestyst\xc3\xa4 vuodeksi 2003, mutta Brownin m\xc3\xa4\xc3\xa4r\xc3\xa4\xc3\xa4m\xc3\xa4t viisi kriteeri\xc3\xa4 eiv\xc3\xa4t t\xc3\xa4yttyneet ja euron puolesta puhuneet taloudelliset seikat olivat j\xc3\xa4\xc3\xa4neet taakse. Huhtikuussa 2004 Blair ilmoitti kansan\xc3\xa4\xc3\xa4nestyksest\xc3\xa4 Euroopan unionin perussopimuksen hyv\xc3\xa4ksymisest\xc3\xa4. \xc3\x84\xc3\xa4nestys kuitenkin peruttiin, kun Ranska ja Alankomaat hylk\xc3\xa4siv\xc3\xa4t sopimuksen omissa kansan\xc3\xa4\xc3\xa4nestyksiss\xc3\xa4\xc3\xa4n._NEWLINE_Huolimatta Irakin-politiikan arvostelusta Blair johti Ty\xc3\xb6v\xc3\xa4enpuoluetta kolmanteen vaalivoittoonsa toukokuussa 2005. Sen enemmist\xc3\xb6 kutistui 66 paikkaan sen saatua 35\xc2\xa0% \xc3\xa4\xc3\xa4nist\xc3\xa4. Blairin hallituksen kannatus oli laskusuunnassa my\xc3\xb6s vaalien j\xc3\xa4lkeen. H\xc3\xa4n johti Euroopan unionin puheenjohtajuutta vuoden 2005 toisella puoliskolla. Sit\xc3\xa4 varjostivat kuitenkin 7. hein\xc3\xa4kuuta tehdyt pommi-iskut Lontoossa ja seuraavat kahden viikon kuluttua. Blair matkusti henkil\xc3\xb6kohtaisesti Singaporeen kolme p\xc3\xa4iv\xc3\xa4\xc3\xa4 ennen kansainv\xc3\xa4lisen olympiakomitean kokousta ja tapasi 20 sen 116 j\xc3\xa4senest\xc3\xa4 ja vakuutteli heit\xc3\xa4 valitsemaan Lontoon vuoden 2012 olympialaisten pitopaikaksi Ensimm\xc3\xa4isen tappionsa parlamentissa Blair koki marraskuussa 2005, kun 49 Ty\xc3\xb6v\xc3\xa4enpuolueen j\xc3\xa4sent\xc3\xa4 \xc3\xa4\xc3\xa4nesti hallitusta vastaan kaataakseen terrorismilain lis\xc3\xa4yksen, joka olisi pident\xc3\xa4nyt ep\xc3\xa4iltyjen pid\xc3\xa4tysaikaa ilman syytteit\xc3\xa4 90 p\xc3\xa4iv\xc3\xa4\xc3\xa4n 14:st\xc3\xa4. T\xc3\xa4m\xc3\xa4n j\xc3\xa4lkeen Blairia alettiin pit\xc3\xa4\xc3\xa4 v\xc3\xa4istyv\xc3\xa4n\xc3\xa4 p\xc3\xa4\xc3\xa4ministerin\xc3\xa4 ja vaadittiin ilmoittamaan p\xc3\xa4iv\xc3\xa4m\xc3\xa4\xc3\xa4r\xc3\xa4, jona h\xc3\xa4n j\xc3\xa4tt\xc3\xa4isi teht\xc3\xa4v\xc3\xa4ns\xc3\xa4. Edelleen yh\xc3\xa4 huonommin menev\xc3\xa4n Irakin sodan j\xc3\xa4lkeen toukokuun 2006 mielipidemittauksessa Blairiin tyytyv\xc3\xa4isi\xc3\xa4 oli en\xc3\xa4\xc3\xa4 26\xc2\xa0%. Er\xc3\xa4iden nuorempien ministerien eron j\xc3\xa4lkeen Blair ilmoitti syyskuussa 2006 eroavansa vuoden kuluessa. Blairia varjosti my\xc3\xb6s ns. arvonimi\xc3\xa4-rahaa-vastaan-skandaali (Cash for honours), jossa Ty\xc3\xb6v\xc3\xa4enpuolue oli my\xc3\xb6nt\xc3\xa4nyt aatelisarvoja lahjoituksia ja pitk\xc3\xa4aikaisia matalakorkoisia lainoja vastaan. Blairia kuulusteltiin joulukuussa 2005 ja tammikuussa 2007._NEWLINE_10. toukokuuta 2007 Blair ilmoitti eroavansa p\xc3\xa4\xc3\xa4ministerin teht\xc3\xa4vist\xc3\xa4 27. kes\xc3\xa4kuuta 2007. H\xc3\xa4n ilmoitti asiasta vaalipiiriss\xc3\xa4\xc3\xa4n Sedgefieldiss\xc3\xa4. Tuota ennen Ty\xc3\xb6v\xc3\xa4enpuolue  oli kokenut tappion Englannin toukokuun 2006 paikallisvaaleissa. Blair erosi aikataulunsa mukaisesti 24. kes\xc3\xa4kuuta Ty\xc3\xb6v\xc3\xa4enpuolueen puheenjohtajan ja kolme p\xc3\xa4iv\xc3\xa4\xc3\xa4 my\xc3\xb6hemmin p\xc3\xa4\xc3\xa4ministerin paikalta. H\xc3\xa4nen seuraajakseen tuli odotetusti Gordon Brown.\n_START_SECTION_\nUra p\xc3\xa4\xc3\xa4ministeriyden j\xc3\xa4lkeen\n_START_PARAGRAPH_\n27. kes\xc3\xa4kuuta 2007 niin sanottu L\xc3\xa4hi-id\xc3\xa4n kvartetti nimitti Blairin L\xc3\xa4hi-id\xc3\xa4n erityisl\xc3\xa4hettil\xc3\xa4\xc3\xa4ksi. Blairin t\xc3\xa4rkeimm\xc3\xa4ksi teht\xc3\xa4v\xc3\xa4ksi tuli vaikeuksissa olevan palestiinalaishallinnon tukeminen. Israelin ja palestiinalaisten mahdollisiin rauhanneuvotteluihin h\xc3\xa4nen ei ole tarkoitus osallistua._NEWLINE_Britannian entinen p\xc3\xa4\xc3\xa4ministeri on ollut menestyksek\xc3\xa4s puhuja poistuttuaan politiikasta. H\xc3\xa4nen arvioitiin 2009 ansainneen kahden vuoden aikana yli 15 miljoonaa puntaa. Osa ansioista on kertynyt muistelmien julkaisuoikeuksista._NEWLINE_Blair nimettiin my\xc3\xb6s useissa yhteyksiss\xc3\xa4 vahvaksi ehdokkaaksi Euroopan unionin presidentin virkaan, kun Lissabonin sopimus oltiin saamassa vihdoin voimaan. Kotimaassaan Blairia vastustivat konservatiivit sek\xc3\xa4 muun muassa Jean-Claude Juncker.\n_START_SECTION_\nKritiikki\n_START_PARAGRAPH_\nChilcot-raportin mukaan Blair l\xc3\xa4hetti joukkoja Irakin sotaan ennen rauhanomaisten keinojen k\xc3\xa4ytt\xc3\xa4mist\xc3\xa4 loppuun.'